Poročilo s skupne ture »Turno in alpinistično smučanje«
KDAJ ?     od 16.4. do 18.4. 2004

KJE ?         Lienzer Hutte (1977m)

KDO ? 

· alpinisti (3): Grapar, Mramor, Sluga  

· pripravniki (3): Šterk, Vehar, Čampa

· tečajniki (9): Gorišek I, Gorišek II, Modic, Prelovšek, Kristan, Tominc, Perme, Rak, Senica

· ostali člani PD (1): Miklič

Program
Petek, 16.4.2004. Zbor pred društvenimi prostori ob 16.00. Takoj zatem vožnja do Lienza, kjer za kratko postanemo za prevzem ključev zimske sobe in nadaljujemo do izhodišča. V dveh urah in pol prispemo do koče. Sledi nastanitev in počitek.
Sobota, 17.4.2004. Vzpon na Hochschrober (3.240m). Povratek do koče, kočerja. Enourna analiza.
Nedelja, 18.4.  Slabo vreme, pospravljanje, spust v dolino. Povratek v Ljubljano.

Komentar

Skupna tura je bila izvedena kljub slabši vremenski napovedi. Udeležba se je tik pred zdajci močno prevetrila. Sram naj bo tiste prijavljene, ki niso sporočili, da se ture ne bodo udeležili. V Lienzu smo s komunikacijsko težavo pridobili ključ zimske sobe za katerega smo za dve noči plačali po 15EU na glavo. S trikom manjše prijave udeležencev smo alpinistom razbremenili finančno breme. Dostop do koče je pokazal, da nekateri še dolgo ne bodo znali spakirat nahrbtnika kot je treba, kar se je odrazilo v zelo razvlečenem dostopu (skoraj tri ure). Zimsak soba nas je sprejela gostoljubno. V sobi je električna razsvetljava, štedilnik na drva, miza in 10 širokih postelj. Dovolj za udobno bivanje nas šestnajstih. 

V soboto smo izvedli turo na Hochschober. Gre za najvišji vrh skupine Schober in za dolgo in velikopotezno alpsko turo z višinsko razliko 1300m in razdaljo preko 6km. Nekateri udeleženci so turo zaradi pomanjkljive opreme ali izčrpanosti zaključili predčasno. Deset komadov pa nas je stalo na vrhu kljub nekaterim orientacijskim težavam v megli. Vreme je bilo zelo spremenljivo, kot tudi lavinske razmere, ki so se iz ure v uro slabšale. Postregle so z nekaj južnimi plaziči, ki smo jih sprožili med smučanjem, ki pa niso imeli resnih posledic. Smuka je bila dokaj dobra vsaj v zgornjem delu, spodaj pa je bil južnakar. Po turi je sledil čas za večerjo in ob 20.00 za analizo, ki se je zavlekla v mirno debato. Nekateri udeleženci so bili izčrpani in so analizo prespali.

V nedeljo smo se zbudili v deževno vreme. Po lenem zajtrku in pospravljanu koče so se padavine pomirile, a še vedno je bilo vse zabasano. Zaradi nemotiviranosti in utrujenosti udeležencev, smo odpovedali vzgojnoizobraževalni program, se odpravili v dolino in turo zaključili v Martuljku na pizzi.

Splošen vtis o turi je pozitiven. Nekaterim tečajnikom še manjka nekaj lastnosti gornika, a vse se je srečno končalo kar je najpomembnejše. Hvala tudi obema alpinistoma, ki sta mi nepogrešljivo pomagala in tako turo naredila uspešno.
Vodja skupne ture, dr. Gregor Sluga

